Dalk die domste diewe ooit?Kringtelevisiebeeldmateriaal van die groep rowers in die winkel ŉ Groep rowers loop in ŉ winkel in. Die eienaar vra hulle om later terug te kom wanneer hy meer geld vir hulle sou hê… Dit klink soos die begin van ŉ grap maar vir ŉ winkeleienaar in België was dit sy realiteit. Ses gewapende mans het Saterdagmiddag by ŉ winkel in Charleroi, wat e-sigarette verkoop, ingestap en geld geëis. Die eienaar, slegs bekend as Didier, het glo ŉ paar minute lank met hulle gesels en hulle oortuig om eerder aan die einde van die dag terug te keer, omdat hy dan meer geld in sy kasregister sou hê. “Dis soos ŉ komedie,” het hy in ŉ onderhoud met die media gesê. “Hulle word die domste rowers in België genoem.” Hulle het hom glo rondgestamp, maar hy het volgehou hy sou teen die einde van die dag minstens €2 000 of €3 000 vir hulle beskikbaar hê. Die groep het hom geglo en hulle het die winkel verlaat. “Toe ek die polisie gebel het, het hulle nie gedink die rowers sou terugkeer nie.” Teen 17:30, ŉ uur voor die winkel sou sluit, het Didier weer een van die rowers by die deur opgemerk en gesê dit is nog steeds nie die einde van die dag nie. Toe die mans om 18:30 vir ŉ derde keer terugkeer, het die polisie hulle ingewag. Vyf mans, insluitend ŉ minderjarige, is in hegtenis geneem.